Colorado-skieter geïdentifiseer(Foto: Chet Strange/Getty Images via AFP) Die man wat Maandagmiddag op klante in ŉ kruidenierswinkel in die Amerikaanse deelstaat Colorado losgebars het, is geïdentifiseer as Ahmad Alissa, ŉ 21-jarige inwoner van Colorado. Die motief vir die moord is nog nie bekend nie. Maroela Media het vroeër berig minstens tien mense, onder wie ŉ polisiebeampte, is dood toe die man net voor 14:30 (plaaslike tyd) by die winkel ingebars en begin skiet het. Polisiebeamptes het gereageer op telefoonoproepe oor skote wat in die gebied afgevuur word. Volgens ooggetuies was daar verskeie geweerskote en het talle klante by ’n agterdeur uit die gebou gevlug. Tientalle gepantserde voertuie, ambulanse en gewapende beamptes, onder andere FBI-agente en SWAT-spanne, is na die toneel gestuur. Maris Herold, polisiehoof van Boulder County, het Dinsdag tydens ŉ mediakonferensie gesê die verdagte staan tereg op tien klagte van moord en word tans in ŉ plaaslike hospitaal behandel vir wonde wat hy tydens die skietery opgedoen het. Hy sal na verwagting binnekort na die tronk in Boulder County geneem word. Plaaslike owerhede het ook die identiteit van die slagoffers, almal tussen die ouderdom van 20 en 65, bekendgemaak. “My hart breek terwyl hierdie onbeskryflike gebeurtenis in ons Boulder-gemeenskap afspeel,” het Jared Polis, goewerneur van Colorado, gesê en die voorval as ’n “sinnelose tragedie” bestempel. Die moorde het gelei tot hernude oproepe vir strenger wette wat betref die besit van wapens in die gebied.